Papersnake/gushiwen huggingface dataset:
水调歌头（寿长兄）
廖行之（宋代）

天下伟人物，荆楚号名流。幅员千里，英气磅礴岳南州。雁峤高参翼轸，石鼓下盘朱府，衮衮应公侯。常记生申旦，明日是中秋。

挈明月，翳翔凤，驷飞虬。东南一尉，何事三载漫淹留。谈笑洞庭青草，从此阆风阊阖，高处看鳌头。更种阶庭玉，慈母念方稠。
迎寄韩鲁州（瞻同年）
李商隐（唐代）

积雨晚骚骚，相思正郁陶。不知人万里，时有燕双高。

寇盗缠三辅，莓苔滑百牢。圣朝推卫霍，归日动仙曹。
金芝岩
方信孺（宋代）

碧落三洲天下奇，仙城谁复识金芝。
可怜隔断黄茅路，不得骚人赋一诗。
夜饮以白糖嚼梅可
杨万里（宋代）

剪雪作梅只堪嗅，点蜜如霜新可口。
一可自可咽一杯，嚼尽寒可几杯酒。
先生清贫似饥蚊，馋涎流到瘦胫根。
赣江压糖白於玉，好伴梅可聊当囱。
得舍弟观书自中都已达江陵，今兹暮春月末…情见乎词
杜甫（唐代）

尔到江陵府，何时到峡州。乱难生有别，聚集病应瘳。

飒飒开啼眼，朝朝上水楼。老身须付托，白骨更何忧。
连枝会
张鹏翮（清代）

分手天涯但可怜，相逢白发转凄然。几年苦忆连枝会，此际欣凄不夜天。

堂上同看银树合，尊前喜咏白云篇。乾坤岁岁浮春色，明月今宵却更圆。
黄白菊
史铸（宋代）

金英铄铄擅秋芳，中有孤丛色夺霜。手把数枝重叠嗅，两般颜色一般香。
咏丫头岩
李曾伯（宋代）

我尝采石山头见蛾眉，且看浓妆淡抹两湖宜。
何物老妪生此儿，又睹双髻尤为奇。
五丁刻画盘古时，黛绿常假山灵施。
春风阅尽不肯笄，素螺头立鬓不丝。
梳云沐雨容为谁，相逢婉变是似之。
古今知几经品题，我困暑役何能诗。
祗疑前川月鉴故半亏，嫦娥妒吝耶焉知非。
虞美人（席上赠王提刑）
陈师道（宋代）

城南观阁连云起。形像丹青里。使君笳鼓渡江来。尽带江南春色、放春回。

青春欲住风催去。流水花无数。尊前触目一番新。只有玉楼明月、记游人。
江亭晚思二首 其二
史弥宁（宋代）

有底江鸥不耐烦，月明连夜送诗还。沙头接得重搜句，推与侬忙渠倒闲。
次韵陈兹明五绝句
史弥宁（宋代）

小春梅玉点烟村，花信从今第一番。
缘底吟窗印疏影，梢梢偃月破黄昏。
春日叶秀才曲江
罗隐（唐代）

江花江草暖相隈，也向江边把酒杯。春色恼人遮不得，

别愁如疟避还来。安排贱迹无良策，裨补明时望重才。

一曲吴歌齐拍手，十年尘眼未曾开。
凯歌乐词九首 其三 战芜湖
耶律铸（宋代）

舳舻千里蔽江湖，擿挑楼船为骚除。先直前锋三十万，一通严鼓尽为鱼。
兰阳杂咏八首
董正官（清代）

百里民番错杂居，耕三耕一复何馀。荒坑试种人拼兽，浮埔经何佃变渔。

锄力丁男宜体恤，戈声甲仗戒粉挐。纵存地角无多隙，案吏犹谈报垦书。
畴依
王柏（宋代）

武王达孝，善继善述。
盟津既誓，干戈载戢。
访于箕子，洪范以陈。
惟皇建极，反覆丁宁。
云锦溪棹歌五首 其五
揭傒斯（元代）

溪上层层云锦山，垂杨尽处是龙滩。不是孤舟来逆上，何人知道世途难。
谢朱伯英遗诗
韦骧（宋代）

我辈清怀书自将，不须才与古人当。佳辰美概无穷尽，险语高词尔转相。

吏隐未能离扰扰，诗情犹得慰皇皇。如君逸格谁忘羡，騕袅终难困服箱。
杂咏一百首·严光
刘克庄（宋代）

幸自沉冥去，无端物色求。
蓑衣亦堪钓，何必被羊裘。
春怨
李白（唐代）

白马金羁辽海东，罗帷绣被卧春风。
落月低轩窥烛尽，飞花入户笑床空。
龟堂杂题
陆游（宋代）

长腰玉粒出新舂，秋获真成亩一钟。
衣食麤供官赋足，何妨世世作耕农。
满江红
张炎（宋代）

近日衰迟，但随分、蜗涎自足。底须共、红尘争道，顿荒松菊。壮志须荒圯上履，正音恐是沟中木。又安知、幕下有词人，归心速。

书尚在，怜鱼腹。珠何处，惊鱼目。且依然诗思，灞桥人独。不用回头看堕甑，不愁抱石疑非玉。忽一声、长啸出山来，黄粱熟。
和翟忠惠游焦山
蔡肇（宋代）

吾闻海中之山名黛舆，公纮九野水所输。
沙痕蕝石记千古，尧水滔天才一濡。
西潴七泽并淮湖，南倾百粤包荆舒。
孤根不畏波浪没，正气自有神明扶。
火轮纔升水鹤唳，地籁所作江豘嘘。
佳气郁郁崖不枯，华堂五丈安方裾。
鱼山清梵吼螺呗，水师绝叫诃龟鱼。
山灵护法踊车象，石叟衄敌峻隈隅。
可怜蛮触战左右，始信妇姑勃空虚。
大千共此华藏海，比邱无一鍼锋居。
君诗文采炳於菟，我行稽留类贾胡。
何时妙诗对竹榻，甭夜柏子燃铜炉。
卓锥之地虽亦无，巡用更求无价珠。
郡斋戏句
晁说之（宋代）

{豆斗}升白米能供酒，瞑目红裙难听歌。
为谢黄州王内翰，莫言官职也蹉跎。
排岸判官以荷花为贶书五十六字以谢
强至（宋代）

江国芙蕖夏最繁，临堤每见尚盘桓。
清淮况是稀疏有，江萼争教取次看。
晓艳不随生意绝，孤根宁减旧时安。
主人知我江乡客，弗忍池边独自观。
送徐澄斋先辈奏使琉球
吴襄（清代）

浩渺沧波隶九州，贡航不绝大琉球。嗣王册命今三锡，使者才名第一流。

龙节高擎天北极，星槎直泛海东头。书生报国宣威德，敢诧乘风万里游。
送区启图游金陵省其尊人官署
李孙宸（明代）

梅关春色望中微，送客看花旧帝畿。腊尽风霜随骑减，春来鸿帝向南稀。

山凭牛首烟霞远，巷过乌衣燕子飞。览胜况无乡思促，花时应到访庭闱。
再用韵答转庵
许及之（宋代）

岚光趋泽笏，波影漾湖床。借竹欣移宅，看花拟宴庄。

钟声来佛屋，镜面济慈航。莫便疏城市，诗盟未可忘。
秋闺
王同祖（宋代）

满目凄凉只自知，间将心事寄琴徽。
无情梁上双双燕，带取秋光一半归。
亲征诏下朝野欢呼六首 其三
周紫芝（宋代）

谁信妖凶胆自惊，君王亲驾六騑行。江边红日三更出，怪得欃枪夜不明。
扈从旋师道过东胜秦帅席上继杜受之韵
耶律楚材（元代）

去国十年久，还乡两鬓皤。三川犹梗涩，百越正干戈。

东胜城无恙，西征事若何。凭高吟望久，樽酒酹长河。
岳帅降笔命作画屏四景诗 其一 寒山拾得
何梦桂（宋代）

形模丑陋发鬅鬙，留得生来面目真。拍手问谁能笑我，祇今笑杀世间人。
句
孙坦（宋代）

世识池阳惯鱼味，不知山胜环其郛。
伊川道中
李复（宋代）

溪流冰尽摇日光，夹岸弱柳千缕长。野鸟深藏但闻语，山花半开初有香。

今朝伊川首西路，昔年潏水过南塘。安得春风生两腋，从教吹到故山傍。
雪 其八
徐积（宋代）

吟怀忽共雪纷然，罪逆馀骸自可鞭。罔极之恩无报日，难平所感欲呼天。

身骑騕袅成童岁，手握狻猊未丱年。三釂冷醅将及斗，一挥醉笔恰盈笺。

当时饰束头毛绿，今日衣濡眦血鲜。楚泮师儒新腼目，秦关父老旧随肩。

中心但比孤青桧，外物无庸大赤旃。每指多图为酖毒，自言寡欲即神仙。

房中得子眠温席，突外从人笑冷烟。以此终身慰泉壤，不须问舍与求田。
腊月九日雪三绝句
苏辙（宋代）

去年家酿不须沽，秫米今年绝市无。
雪没前山薇蕨尽，谁怜无语独携锄。
酬谢寺昌
释居简（宋代）

厥月维良庆佛生，诞弥随佛际昌明。循良既负剑南最，枉直暂昌天下平。

池草自随新句好，砌兰长傍故家荣。当年骈俪归弹压，今日丝纶要老成。
怀寄寇元弼王文举十首之六登黄楼
贺铸（宋代）

何处延明月，东城百尺楼。
故人那得见，後夜是中秋。
送陈择之从留尚书辟便呈鄂州刘别驾
赵蕃（宋代）

闻道尚书镇益州，故知朝取杜参谋。
孤舟南浦欣相遇，万里瞿唐送远游。
尔后有怀惟罗道，几时因使觅蛮陬。
经行访古应成赋，我所思兮黄鹤楼。
岁除日自校一年所作诗戏题三章 其三
姚燮（清代）

禅坐矜了悟，众魔已来缘。欲穷万派流，须宅昆崙颠。

昆崙在天万，不过石一卷。便能提挈之，恐非枢之全。

不如吾还吾，或亦仙之仙。春秋何是非，鸟虫体自然。
送施持正司理解官
徐侨（宋代）

人生会合难，四海皆兄弟。
解后若为寮，为情乃其至。
严陵虽陋邦，山水固佳致。
宦游於其间，亦未为失计。
嗟嗟我辈人，志不在名利。
所趋必踏正，所论必根义。
圣门有格言，胡不慥慥尔。
险夷融一心，相与共守此。
维君更直谅，多闻且知礼。
责善有忠告，规失无因避。
人或苦难合，我匪以为具。
始如石落落，终似旗旎旎。
入议必追联，出游必连轨。
朝夕恃驩比，同襟能有几。
君今先我去，落漠将何委。
政此黯销魂，临分不我鄙。
绝无儿女悲，慨慷及治己。
窃闻之先儒，物我均一理。
达人宏大观，曲士局偏倚。
偏倚狭一隅，爱恶无公是。
大观归众善，宽平有余地。
理义固无穷，虚心知所止。
感君谦自牧，使我愁翻喜。
还以作赠言，相观要终始。
东西林二首 其一
萧立之（宋代）

庐山山里石头路，我自舍车便杖藜。西林云物古时塔，东林秋声堂下溪。
园中二首
晁公溯（宋代）

眇眇周垣总路平，森森夏木已阴成。
却疑身在华轩上，翠幄中间曳杖行。
使还都湘东作
张九龄（唐代）

仓庚昨归候，阳鸟今去时。感物遽如此，劳生安可思。

养真无上格，图进岂前期。清节往来苦，壮容离别衰。

盛明非不遇，弱操自云私。孤楫清川泊，征衣寒露滋。

风朝津树落，日夕岭猿悲。牵役而无悔，坐愁只自怡。

当须报恩已，终尔谢尘缁。
褒城口占以李义山有未免被他褒姒笑之句因戏为之
常纪（清代）

烽火颜开事特新，宗周从此入咸秦。当年祇爱些儿戏，褒女何曾解笑人。
安园古松歌
朱琦（清代）

曩闻安园有古松，枝叶秀出柯亭中。根大百围荫十亩，尽收烟翠钟山浓。

将军夜宴方召客，火齐磊砢堆盘红。妖姬如花出歌舞，仿佛夹水酣笙镛。

老髯冷视在云表，下笑蒲柳差为丛。白鹤厌客亦飞去，绣幕尘积余刀弓。

茂贞奉诚遽易主，孤标苔卧冰雪封。君家大父梦得裔，云英万卷卑难笼。

卜居喜近青溪侧，佐饮亦有紫驼峰。是时江南方全盛，板桥罗绮繁歌钟。

故家遗风久渐变，草树荒落无欢容。秋庐听秋少人到，涛声怒与江流东。

落星尽碎堕花雨，戈甲满眼秦淮空。小仓竹多供饲马，北埭风冷号沙虫。

千年老梅同煨烬，斧斤岂能赦苍龙。前江后段事一例，水中歌哭烟濛濛。

曹司语此尤太息，浮云变灭随春风。旧时园记尚俟考，《北山移文》恼狙公。

不如乘醉濡毫画，横障隅坐且学商山翁。
付法颂
慧能（唐代）

心地含情种，法雨即花生。自悟花情种，菩提果自成。
夏末留别洞庭知己
朱庆馀（唐代）

清秋时节近，分袂独凄然。此地折高柳，何门听暮蝉。

浪摇湖外日，山背楚南天。空感迢迢事，荣归在几年。
和魏定父早春十首 其五
王之道（宋代）

门前溪水绿萦回，风縠无边费剪裁。待与东君写春色，好教红紫一时开。
送公济冲晦出山兼简驻泊李思文
释契嵩（宋代）

几日山游霰雪稀，相随野老亦忘机。始怜洞里云堪卧，又忆人间岁杪归。

夜落梅花应满路，风含春色自吹衣。凭君为语王孙道，音信终须寄鸟飞。
无则都寺玉几写予梦影自散席后言音不相接者十二年今上径山请赞笔老墨涩勉而书之
释智愚（宋代）

敬而远，亲而疏。明鉴灵腑，善定锁铢。凌霄高而众峰拱，海峤耸而蟾影孤。

子归就父，吾不识渠。
赠颜廷愉将军 其二
徐熥（明代）

诗名久已动长安，此日仍登上将坛。投笔耻为秦博士，横戈今作汉材官。

常𢬵一命酬知己，不爱千金赠所驩。莫道书生无远略，东封函谷有泥丸。
秀侍者𦤺蕈
释居简（宋代）

葵藿不甘羊酪膻，笋蕨隽永非薨鲜。树鸡风度扫藜苋，盖其氏者尤称贤。

敷腴孕秀茁枯朽，软湿不齐相后先。春风薰陶紫芝秀，陆地挺特荷钱圆。

虽非灵椿八千岁，要与风月三千篇。古源阿棠文人行，荐新已办罗百笾。

开端慷慨约同饷，一语不移金石坚。过门走致演纶手，不记旧约篝灯前。

小空在左辄反睨，解衣作质呼芳鲜。晓罂嫩汲井花水，地炉瓦鼎相周旋。

蒲萄馀沥正其味，盐醯不御全乎天。缀盂独当第一义，曾水洗空十万钱。

不须沆瀣更疏瀹，欲跨明月凌风烟。
答礼部江主事渐
袁凯（明代）

谷鸟嘤其鸣，求友声亦屡。
况生烝民间，岂不念朋助。
齐鲁久咨访，梁宋亦驰骛。
末路值伊人，欢然乐平素。
文既义驯雅，操存复贞固。
辅仁将在斯，有挟非所虑。
欣然得嘉会，终叹少暇豫。
尔赞宗伯礼，予牵中台务。
俱限清切地，日夕徒思慕。
兹辰委篇什，衷情极披露。
绸缪卜邻意，委曲耕稼诉。
靖节休官辞，安仁归田赋。
二子不可见，千载同轨度。
嗟予甚蹇劣，岂复希高步。
聊伸菲薄意，用答贤俊顾。
东归果能遂，林庐得依附。
杉榆辉映带，鸡犬互来去。
开园每赏新，散帙共温故。
兹意幸勉旃，岁久恐迟暮。
刘伯川席上作
杨士奇（明代）

飞雪初停酒未消，溪山深处踏琼瑶。
不嫌寒气侵入骨，贪看梅花过野桥。
碧桃春 寿广微天师
程文海（元代）

瑟琶峰上晓云光。遥闻薇露香。云中王母九霞觞。碧桃今日尝。云大国，佩重章。旧家张子房。青山虎踞复龙骧。梅花江路长。
寄徐山人
唐彦谦（唐代）

一室清羸鹤体孤，气和神莹爽冰壶。

吴中高士虽求死，不那稽山有谢敷。
颂古五首 其一
释法忠（宋代）

马驹蹴踏非驴事，要使儿孙脚下行。三日耳聋犹可怪，谩劳灼卜听虚声。
马军自杭至雨少止
方回（元代）

春尽雨还雨，山寒云更云。
昼常无日色，夜不见星文。
蜂起此狂贼，马来皆劲军。
尅期可平尽，玉石恐难分。
释老六言十首
刘克庄（宋代）

慧灯回照觉性，灵丹难活肉身。
世无伶俐衲子，天有愚懵仙人。
墨萱
释文珦（宋代）

丹粉转成缁，风姿尚潇洒。
对此可忘忧，依依北堂下。
澧阳江
范成大（宋代）

顺流下沅江，溯流上澧浦。水深兰芷寒，漂摇惮风雨。

采采不盈掬，何由寄远渚。洞庭浮天白，遐瞩莽吴楚。

有怀独晤叹，橹声与人语。暮夜即维舟，苍茫定何许。
甘露歌
王安石（宋代）

天寒日暮山谷里。的砾愁成水。池上渐多枝上稀。唯有故人知。
衡山不远
湛若水（明代）

尧舜应不远，羹墙即躬逢。宇宙应不远，万里方寸同。

衡山应不远，见之悠然中。即此不远心，大道立可通。

八极周瞬息，何必骑苍龙。
巫蛊使
张宪（元代）

襌襹步摇冠，曲裾纱縠衣。伟哉燕赵士，借问此为谁。

谒帝登犬台，利口兴祸阶。能令亲父子，恩爱一朝乖。

血溅长安城，尸横泉鸠里。虽族佞臣家，不益储君死。

望思思不归，至今天下悲。请听三老议，儿罪只当笞。
王绂古木丛篁用画间题者韵 其一
弘历（清代）

澄心一幅净如空，古木数枝态作风。写出不须邀白帝，最櫹椮处足秋容。
己亥除夕拜年作
蔡新（清代）

蔡州万里竟废眠，新夜寰宇除旧颜。
拜得天伦穷地远，年年此夕尽团圆。
己雨初润干涸地，亥士高歌振霄宇。
喜如劲风破灰霾，乐君眸清见红日。
和元规见勉
张继先（宋代）

观君词语中，具引先贤事。
了然道在兹，不行而善至。
君今真至矣，奏乐求真知。
一言见吾子，固难尽於辞。
知君贯老庄，亹亹蹈大荒。
剧谈玄中玄，豁落无边旁。
有学必有待，不与诸魔对。
涉景若与知，何尝讶谲怪。
疑论涣已释，则信为善士。
主善以为师，天真从可致。
人间犹论分，仙事宜任运。
有命终出伦，盍死即待尽。
大道非罔象，明明万物上。
使我一闻知，应是快神爽。
休更论浅深，斯言尽诚心。
时哉且落魄，此语吾所钦。
傍听亦笑嗤，不责於仁慈。
所幸异流俗，事物中思惟。
再行湖上
施枢（宋代）

楼台万叠照斜晖，红褪园林绿渐肥。
艳是杏桃开过了，春哕吹到野蔷薇。
东流阻风
释德洪（宋代）

秋叶丛边风索索，迎宾亭下水瀰瀰。蓼花深处老渔父，更把床头羌笛吹。
次吴厅尊留别原韵 其二
吕成家（清代）

力挽回澜不敢狂，人耕绿野水云乡。为霖已慰苍生望，白露苍葭天一方。
春诗十三首 其二 杏村酒旗
邓云霄（明代）

高挂疏林外，频摇花信风。小槽珠溜滴，色胜杏花红。
月下溪边露坐
孙承恩（明代）

白露何苍苍，波光正渺茫。怀人成独坐，离思共流长。
杂诗四首
王中立（宋代）

华山宫殿白云封，不见当年打睡翁。
贪看终南山色好，不知红日下前峰。
嘉平十四夜三鼓由通远堡驰骑行六十里至雪里站天色始曙马上口占一绝
李超琼（清代）

银沙满路马蹄乾，貂袖笼鞭夜不寒。边塞行踪谁为写，万山奇雪月中看。
过子陵钓台
周宝生（清代）

故人不是为天子，同学如何有钓台。七里青山千尺水，画眉声里碧桃开。
与道者同守庚申
权德舆（唐代）

洞真善救世，守夜看仙经。俾我外持内，当兹申配庚。

斋心已恬愉，澡身自澄明。沉沉帘帏下，霭霭灯烛清。

四支动有息，一室虚白生。收视忘趋舍，叩齿集神灵。

伊予嗜欲寡，居常痾恙轻。三尸既伏窜，九藏乃和平。

无令耳目胜，则使性命倾。窅然深夜中，若与元气并。

释宗称定慧，儒师著诚明。派分示三教，理诣无二名。

吉祥能止止，委顺则生生。视履苟无咎，天祐期永贞。

应物智不劳，虚中理自冥。岂资金丹术，即此驻颓龄。
太常观阅骠国新乐
胡直钧（唐代）

异音来骠国，初被奉常人。才可宫商辨，殊惊节奏新。

转规回绣面，曲折度文身。舒散随鸾吹，喧呼杂鸟春。

襟衽怀旧识，丝竹变恒陈。何事留中夏，长令表化淳。
重过清虚庵
董嗣杲（宋代）

绝境惟闻天籁音，山游重缀壁龛吟。
春生仙甕新篘酒，尘锁书床旧调琴。
丹井月空梧积满，瑶台雨渍藓埋深。
明朝襆被归城市，万叠苍峦有梦寻。
浯溪图
释德止（宋代）

夷途勿抛控，抛探马多失。
挹水勿极量，极量器多溢。
安史起天勿，转战竟奔北。
辞臣献颂诗，要垂万世则。
一字堪白首，大书仍深刻。
谁作浯溪图，千里在咫尺。
飞湍如有声，旁汇浸层碧。
巉绝半岩间，仿佛见鸟迹。
不觉加手磨，真恐苔藓没。
国姓前后异，天运古今一。
向来文武才，坐筹或操笔。
种种皆可称，俯仰重叹息。
原君勿此图，置之丹粉壁。
昔人如可作，想像壮胸臆。
董邦达山水小帧 其八 霜林步屧
弘历（清代）

渐染浓青作浅红，蓐收绘事比春工。诗家体物谁深造，小杜风流老杜雄。
舜城怀古
项斯（唐代）

禅禹逊尧聪，巍巍盛此中。四隅咸启圣，万古赖成功。

道德去弥远，山河势不穷。停车一再拜，帝业即今同。
木兰花
晏几道（宋代）

玉真能唱朱帘静。忆在双莲池上听。百分蕉叶醉如泥，却向断上声里醒。

夜凉水月铺明镜。更看娇花闲弄影。曲终人意似流波，休问心期何处定。
滕县二首 其二
陈琏（明代）

滕阳虽小邑，山水惬幽寻。京国三千里，庭闱一寸心。

宾鸿来个个，官马去骎骎。明发邾成道，云边是孟林。
题蜕龙洞
徐评（宋代）

荟蔚苍岩下，灵踪此暂蟠。云雷一夜起，风雨满山寒。

骨腐苔方绿，涎馀石未乾。试凭图画去，聊羡叶公看。
杨柳黄鹂
张瑰（宋代）

春气融融杨柳阴，黄鹂枝上弄清吟。携柑载酒人何处，孤负东君一片心。
偶成
卫宗武（宋代）

平生梦不遇邯郸，学道求仙兴已阑。
旋改诗编入新刻，重寻琴已发清弹。
不惭晚境为寒峻，翻笑当年慕势官。
志业无成年及耄，那知身反误儒冠。
点绛唇·木落霜浓
韩元吉（宋代）

木落霜浓，探春只道梅花未。嫩红相倚。灼灼新妆腻。莫问仙源，且问花前事。休辞醉。想君园□。总是生春地。
游敬亭山用谪仙韵二首
袁甫（宋代）

黄檗道场古，裴公心事间。
白诗三绝并，那似敬亭山。
寄题石湖海棠
范成大（宋代）

手开芳径越城头，红锦屠苏结绮楼。
不把万枝银烛照，淡云微月替人愁。
西江月 为木樨作
李流谦（宋代）

色似腊梅浑浅，香如薝卜微清。更张绿幄蔽轻盈。

巧著工夫斗钉。

露叶涓涓月晓，风英点点秋晴。江南江北可经行。

梦到吴王香径。
途中
彭汝砺（宋代）

小人故怀土，游子更思乡。里堠经双只，邮亭宿短长。

暮栖乌反哺，春去雁随阳。亦有一廛宅，能无十亩桑。
菩萨蛮·春风未放花心吐
晏几道（宋代）

春风未放花心吐，
尊前不拟分明语。
酒色上来迟，
绿须红杏枝。
明朝眉黛浅，
暗恨归时远。
前夜月当楼，
相逢南陌头。
感秋
饶墱（明代）

海国萧条征赋重，忧时如雪鬓毛侵。相逢共羡虞卿璧，独处谁毛季子金。

日晚山头传画角，风高城上淡秋阴。自甘只影含冰蘖，徙倚聊为越客吟。
病中闻河东公乐营置酒口占寄上
李商隐（唐代）

闻驻行春旆，中途赏物华。缘忧武昌柳，遂忆洛阳花。

嵇鹤元无武，荀龙不在夸。只将沧海月，长压赤城霞。

兴欲倾燕馆，欢终到习家。风长应侧帽，路隘岂容车。

楼迥波窥锦，窗虚日弄纱。锁门金了鸟，展障玉鸦叉。

舞妙从兼楚，歌能莫杂巴。必投潘岳果，谁掺祢衡挝。

刻烛当时忝，传杯此夕赊。可怜漳浦卧，愁绪独如麻。
拟古五首
方回（元代）

达人安天命，养器以待时。
匪谓闭其门，端坐无所为。
东家田中苗，既种且溉之。
西家不复尔，秋至或忍饥。
一得异一失，非天有偏私。
口实云自求，曷不观诸颐。
题神冈庙其神盖六朝时刘竺使君也
周必大（宋代）

岸断川平拔一峰，丹青剥落古灵宫。
邦人岁久忘遗爱，贾客时灵乞好风。
二水有情犹磬折，霜枫无数尚旗红。
冈头故址宜亭榭，城郭江山尽眼中。
和智伯绝句 其四
谢逸（宋代）

攀条弄蕊不须忙，家有名园饮辟疆。但得胸怀了无累，尘中宾主可相忘。
酬太原令狐相公见寄
刘禹锡（唐代）

书信来天外，琼瑶满匣中。衣冠南渡远，旌节北门雄。

鹤唳华亭月，马嘶榆塞风。山川几千里，惟有两心同。
漫述 其七
黄庚（元代）

脱巾漉酒心先醉，著屐登山脚便轻。豪饮清游忆陶谢，古人千载尚留名。
慧日寺
陈清（宋代）

秋入西山爽气生，烦襟涤尽渐神清。
尘埃不到窗扉静，坐听幽林一鸟鸣。
送周子吁工部北还
杨慎（明代）

潘岳赋西征，江淹黯别情。羊肠萦陇坂，龙角绕吴城。

晚照澄江静，星浮洞浦清。石帆风外矗，沙镜雨中明。

愁听丹枫落，劳歌白芷生。杪秋遥夕梦，残月半长庚。
黑水洋
林弼（明代）

吾闻黑水洋，乃在梁雍域。胡为东注海，万里尚流黑。

岂伊水深黝，远近一墨色。舟师为我言，北来此其厄。

风微舟如胶，风急舟若射。每见黑风起，坐见黑云塞。

天地为黯惨，不辨咫与尺。过者必斋祷，恐为蛟龙得。

古来奇丈夫，夷险无所择。宗悫破长风，思效报国力。

张骞穷天河，克任开边责。王事当贤劳，人生少安适。

惟愿天戈挥，九州刬荆棘。履道达康庄，传命达邮驿。

譬之四体安，元气贯血脉。海若敛风涛，受职永无慝。

悠悠江湖心，天南在天北。
三闾大夫祠
滕毅（明代）

襜帷褰薄暮，回飙吹白云。
下有栖神宇，惨淡临江濆。
行吟既不返，遗响宁再闻。
绿荣并丹彩，婉尔含清芬。
沐芳正冠佩，酌水炷夕熏。
长歌灵谷应，春思何纷纷。
愿言卜琼茅，巫咸不可群。
渚宫望仪羽，再拜云中君。
锦钱馀笑 其十四
郑思肖（宋代）

巉巉岩谷中，尽谓是白石。一见一摩挲，老眼滴寒碧。

绝无一点香，苍顶直坚立。当道横黄金，惜哉无人识。
己丑正月二十四日避地盐楹入省坑存思庵和旧韵 其一
舒岳祥（宋代）

到此于今四，情深即故乡。新松知改径，旧竹不依行。

平施天犹病，周回日载阳。邻人馈鸡黍，厚意未能偿。
三月三日陪郡守宴严亭 其二
李光（宋代）

寻花问柳到村扉，叶暗槟榔昼影移。从此山翁频倒载，严池今胜习家池。
园居 其一
王遵训（清代）

为客一何久，归来草树荒。诛茅开小径，刈棘补颓墙。

几袅炉烟细，园饶井臼凉。却怜十载事，强半滞他方。
题钓台
吕人龙（宋代）

钓台还是先生物，洛汭今非汉帝家。
过客不知兴废事，又驰车马入京华。
闺人赠远
邵锦潮（清代）

日夕上高楼，云山一望秋。悠悠渡头水，空送往来舟。
厓门二十首 其四
郭棐（明代）

帝子潇湘去不还，仙舟何处水潺潺。清江碧石伤心丽，碑蚀苔潺满目斑。

飞鸟不知陵谷变，桐花落尽管弦閒。

须知驾鹤乘云外，涧草岩芝岂复攀。
春草和仰山弟韵
夏霖（清代）

客在天涯念里门，春来草没旧堤痕。离离细雨探花径，淡淡轻烟放犊村。

别浦相思人望远，荒亭独醉酒盈尊。谢家乐事怜兄弟，昨夜池塘入梦痕。
君忍为白沙门人倪圣祥作
庄昶（明代）

世事百年谁适意，须君空洞一毫无。白沙门地皆沧海，莫下长江问老夫。
绝句
佚名（唐代）

传闻天子访沈沦，万里怀书西入秦。

早知不用无媒客，恨别江南杨柳春。
友人惠酒殊佳用清光滑辣四字为韵以谢
冯时行（宋代）

六府萃百感，攻愁须酒兵。
故人如我知，侵月走双甖。
手裂绛泥如，瓦盆贮瑶琼。
我生百世后，见此圣之清。
一饮肺肠润，再饮毛骨轻。
何必跨茅龙，超然欲遐征。
还家即事
项安世（宋代）

丁令归来故国时，乡人相见喜兼悲。
鬓毛憔悴精神在，邑里荒残府寺熙。
坐处不堪推老大，亲旁犹幸作婴儿。
莫言破虏前回事，得雨如今即是奇。
大垂手
王世贞（明代）

秋水剪明眸，亭亭出画楼。邀他大垂手，不惜锦缠头。

舞罢香无迹，歌残翠未收。留髡烛尽灭，更与按伊州。
与黄六雷三
释德洪（宋代）

我觅应佣者，忽得黄与雷。结束颇精悍，拱喏骇吾侪。

从余今几颇，临事见肺怀。立身守中直，勿自无疑猜。

为奴不欺主，乃是廊庙材。何必弄笔语，然后为贤哉。

纷纷贵与贱，百年同一抔。弛担坐亦汝，万事付浮埃。
颂古五首 其一
释彦岑（宋代）

胡孙吃毛虫，乌狗上佛殿。大地雪漫漫，澄江净如练。
卢山五咏 圣灯岩
苏轼（宋代）

石室有金丹，山神不知秘。
何必露光芒，夜半惊童稚。
谢曹子方惠新茶
苏轼（宋代）

陈植文华斗石高，景宗诗句复称豪。数奇不得封龙额，禄仕何称似马曹。

囊简久藏科斗字，剑锋新莹鸊鹈膏。南州山水能为助，更有英辞胜《广骚》。
上曾赞府三首 其三
吴惟信（宋代）

四岁传家子，心明语未真。也知初受命，似觉便成人。

举动须呼仆，端身学拜亲。若教楼上去，定道摘星辰。
次潘丈韵与刘学录
陈宓（宋代）

以彼月中桂，来娱地上仙。
冲融胸内乐，摆落世间缘。
人语春风里，秋归夕照边。
主翁长静坐，不是学安然。
四安焚惠藏殿
刘学箕（宋代）

劫火不能焚，空中转法轮。
风霜鸱殿古，金碧贝函尘。
物本由成数，人言不坏身。
却怜无问者，遗迹竟成陈。
登岱
查道（宋代）

凌空叠嶂绝凡埃，青帝高居绛节开。
捧出海天红日近，迓将蓬岛碧霞来。
石闾闪烁迎阳洞，玉简光华封禅台。
一自祥符禋祀后，太平顶上最崔巍。
赠过门道人
陆游（宋代）

卖药人间两屦轻，飘然云水不论程。
晓经浦口乱流渡，夜宿山家乘月行。
嘉佑院观壁间文湖州墨竹
陆游（宋代）

石室先生笔有神，我来拂拭一酸辛。
败墙惨澹欲无色，老气森酸犹逼人。
惯阅冰霜元耐久，耻随儿女更争春。
纷纷可笑空摹拟，尔辈毫端万斛尘。
读马援传
黄伯枢（宋代）

后车薏苡落谗人，珠贝文犀竟失真。
马革裹尸犹不恨，何须胜瘴与轻身。
大垂手
吴均（南北朝）

垂手忽迢迢，飞燕掌中娇。罗衫恣风引，轻带任情摇。

讵心长沙地，促舞不回腰。
晚舟泊长河
吴龙翰（宋代）

诗客行装少，孤舟一叶轻。
寒鸦随日落，秋雁破霜鸣。
山色攒心事，江声咽世情。
故乡无百里，酤酒话归程。
宣仁圣烈皇后挽辞五首
苏颂（宋代）

及物深仁远，流光内德昭。
徽音继任姒，至治协黄尧。
崇庆才亏膳，延和遽罢朝。
千官号慕处，声动九重霄。
和邓忠臣《和文潜嘲无咎夜起明灯诵予诗》
曹辅（宋代）

秋风落尽千林叶，恰似并州快剪刀。香冷洞房归末得，一窗明月读离骚。
郑侍郎折赠白芍药
曾几（宋代）

奇葩天遣殿芳丛，一朵瑶台月下逢。
黄绕腰间空自贵，红潮颊下莫争秾。
如何风日许妍暖，更著衣裳能叠重。
定是扬州玉楼子，略无佳句与形容。
到官归志浩然二绝句
黄庭坚（宋代）

鸟乌未觉常先晓，笋蕨登盘始见春。
敛手还他能者作，从来刀笔不如人。
李君美夫妇挽诗二首
陆文圭（元代）

君家全盛日，父子佩金鱼。
太母尝甘旨，曾孙列起居。
荣华既消歇，忧患欲乘除。
执绋门生老，何堪数挽车。
赠柘城簿王微之
张耒（宋代）

青衫得禄苦不足，白发生头颇有余。
赋就相如犹涤器，诗成贾有独骑驴。
先生五斗不挂眼，漫郎一官聊读书。
自古好贤惭好色，何人朝夕驾于株。
和程德裕颂五首
黄庭坚（宋代）

如来刹刹与尘尘，北斗南箕透法身。
金粟默然轲好辩，唱歌须是帝乡人。
子夜歌 中实见示红桥笛语，谱此继声
程颂万（清代）

碍歌尘、绮苏半面，隔断一帘香雾。恁六代、琼枝抛散，尚有荡愁雾橹。

桥黯欹虹，笛残邀月，剩曲君能谱。乍艳魄、飞入江南，底事丁帘路窄，不容悉驻。

琼窗密、凉飔夕罥，撇下棋声都误。黄雨苏州，白波扬子，添画销魂树。

蓦飘灯、近晚酒魂，慵趁潮去。故国河山，凭阑揾泪，只许愁人赋。

怕几声、吹破兰宵，玉龙哀语。
上海城隍庙有园一区花木蓊翳流水萦带颇饶幽趣俗名小西湖秋日与外子过此作歌纪之
刘韵（清代）

小西湖，湖水清，沦涟一勺分仙瀛。有亭翼然如建瓴，文阑百摺环螺屏。

疏荭断蓼映秋色，此中可寻鸥鹭盟。小云台，山石叠，奇礓竦削苔翠积。

腾空恍挟怒猊舞，卧云似作蟠龙蛰。剔透玲珑无傍依，此中疑有神仙窟。

我来海国游，秋光满林圃。树头嘒蝉静，池面喁鱼聚。

霜枫落叶任低昂，篱菊延芳作宾主。宛延山下径，回环湖上堤。

登临既乘兴，吟眺几忘疲。小桥长廊缓缓步，行尽湖堤觅山路。

山颠风景无限好，一览吴淞雪树渺，归来好趁夕阳时，山渌湖光黯相照。
次韵王季夷时同宿蒋山
韩元吉（宋代）

亭亭石塔宝公龛，剩喜僧床得对谈。坎壈词场君亦滞，驱驰世路我何堪。

军书又见纷南北，敌势由来说二三。淮岸西风晚更急，似传烽火过江南。
秋兴 其一
冒车书（清代）

几缕秋烟一抹霞，空阶凉雨似山家。常忧来日不相得，讵是我生真有涯。

径绕林皋封落叶，宅连雉堞乱归鸦。候虫也似知迟暮，鸣过墙阴稨豆花。
张昭季索送傅君还彰德诗
殷奎（明代）

归来老人雪满头，廿年汗漫西秦游。终南太白意不足，直上葱岭穷冥搜。

手探河源蹋积石，昆崙磅礴皆历历。九点齐州两眼空，却返三峰聊一息。

人间之世何纷纭，遍地干戈不可闻。只今天地重开辟，霁日扬光万景新。

天王降诏厚风俗，养老今年饮乡曲。翻身归赏故园春，享此太平无限福。

相州却筑归来庄，笑杀韩家画锦堂。一生富贵今何在，万古功名毕竟亡。

君不见东门黄犬华亭鹤，死不得归空作恶。
次韵张守劝农
陈造（宋代）

东郊春好近清明，小队相羊为省耕。
扶路人归皆喜色，应时雷殷亦和声。
不妨密雨催花放，有底屯云妒月盈。
遥想一尊同客夜，烛花未剪已诗成。
莺啼序（春晚）
赵文（宋代）

东风何许红紫，又匆匆吹去。最堪惜、九十春光，一半情绪听雨。到昨日、看花去处，如今尽是相思树。倚斜阳脉脉，多情燕子能语。

自怪情怀，近日顿懒，忆刘郎前度。断桥外、小院重帘，那人正柳边住。问章台、青青在否。芳信隔、□魂无据。想行人，折尽柔条，滚愁成絮。

闲将杯酒，苦劝义和，揽辔更少驻。怎忍把、芳菲容易委路。春还倒转归来，为君起舞。寸肠万恨，何人共说，十年暗洒铜仙泪，是当时、滴滴金盘露。思量万事成空，只有初心，英英未化为土。浮生似客，春不怜人，人更怜春暮。君不见、青楼朱阁，舞女歌童，零落山丘，便房幽户。长门词赋，沈香乐府，悠悠谁是知音者，且绿阴多处修花谱。殷勤更倩啼莺，传语风光，後期莫误。
答叶润臣侍读次见贻韵
张金镛（清代）

幽瀑咽危石，蛟龙深涧眠。君诗与俗异，此曲少人传。

夜月窥残酌，晨风动急弦。关河满榛棘，归路隔烟川。
颜延年三月三日率尔成诗前诗重韵太率可笑
洪咨夔（宋代）

过尽风波滟澦堆，一闲无梦到宫槐。
迎头寒食清明近，入手樱宫芍药来。
率尔成诗聊意达，快然自足亦颜开。
期君曲水芳林序，花裹传宣火争催。
舟中夜读蟠舟诗
李流谦（宋代）

夜读蟠舟诗，如共蟠舟语。
五年别泪隔烽风，万里孤舟泊寒渚。
行尽诸方勘尽禅，此句逢人未曾举。
东坡老人喜流涎，荔丹元似江瑶柱。
灵羊窟
黄非熊（宋代）

灵羊别去几何春，尚有悬岩旧窟存。
左右莫知归穴路，高低惟见去蹄痕。
千寻飞瀑垂峰顶，一洞寒云锁石门。
好是月明群籁寂，几声閒答树头猿。
题李畏吾乌岩图
洪朴（清代）

坐听乌声客自悲，赢粮可悔出山时。南州一檄犹堪喜，东阁重来独较迟。

绕树星稀怜夜永，将雏头白数归期。天南啮指何人痛，华实根心本一枝。
狂风二章
庞嵩（明代）

狂风倏起，埃霾障天。阻我中路，微亦有缘。

狂风且恶，摇摇我衣。我脚则定，岂风动则移。
程文简公挽词三首
梅尧臣（宋代）

阙塞秋云冷，伊川苦雾阴。
薤歌金铎碎，蒿里石宫深。
燃漆为长夜，栽松作茂林。
空留旧冠剑，家庙四时心。
柏乡
范成大（宋代）

贯生名压汉公卿，自古逢雠不反兵。
仇虏滔天无敢动，柏乡空溷迫人名。
跳珠轩
姜特立（宋代）

激溜跳珠尽日间，却疑造物不曾閒。
何如收取连云笕，水自水流出自山。
南乡子
陆游（宋代）

早岁入皇州。尊酒相逢尽胜流。三十年来真一梦，堪愁。客路萧萧两鬓秋。

蓬峤偶重游。不待人嘲我自羞。看镜倚楼俱已矣，扁舟。月笛烟蓑万事休。
句
史尧弼（宋代）

四岁尚少房玄龄，七步未饶曹子建。
同狱者叹狱中无燕
沈佺期（唐代）

何许乘春燕，多知辨夏台。三时欲并尽，双影未尝来。

食蕊嫌丛棘，衔泥怯死灰。不如黄雀语，能雪冶长猜。
夏日
陆游（宋代）

斮取溪藤便作香，炼成崖蜜旋煎汤。
萧然巾履茅堂上，不畏人间夏日长。
殢人娇（钱卿席上赠侍人轻轻）
向子諲（宋代）

白似雪花，柔于柳絮。胡蝶儿、镇长一处。春风骀荡，蓦然吹去。得游丝、半空惹住。

波上精神，掌中态度。分明是、彩云团做。当年飞燕，从今不数。只恐是、高唐梦中神女。
平江送王腾叔
陈藻（宋代）

交情早已有何蕃，为我扬声梁楚间。
秋暮姑苏身自到，春来行李处犹难。
十年为客思新切，一第从人奏凯还。
莫笑衰翁频镊鬓，雕虫更拟入贤关。
犍为王氏书楼
苏轼（宋代）

树林幽翠满山谷，楼观突兀起江滨。
云是昔人藏书处，磊落万卷今生尘。
江边日出红雾散，绮窗画阁青氛氲。
山猿悲啸谷泉响，野鸟嘐戛岩花春。
借问主人今何在，被甲远戍长苦辛。
先登搏战事斩级，区区何者为三坟。
书生古亦有战阵，葛巾羽扇挥三军。
古人不见悲世俗，回首苍山空白云。
清风洞 其一
员兴宗（宋代）

晚冲白鸟几飞回，夜度清猿一啸哀。洞閟何人获幽践，可须高李共登台。
方斋启窗见月
韩淲（宋代）

我岂不解饮，风轩乘月开。细细春酌动，徐徐秋兴来。

俄而弄清影，自尔却氛埃。谁信城市居，野老为裴回。
为黄仲宣赋山中四章章四句
方回（元代）

山中之朝，有溪可瓢。
饮我之水，亦逍以遥。
晓发宿迁
赵对澄（清代）

茅店闻鸡梦不成，起寻残月独长征。霜栖白草秋无色，沙走黄河夜有声。

雨雪关山双鬓短，风涛宦海一身轻。来时记过新丰市，酌尽醇醪气未平。
夜泊平望终夕不寐三首
杨万里（宋代）

船中新热睡难成，听尽渔舟掠水声。
不分两窗窗外月，如何不为别人明。
武陵春（正月二日，天寒欲雪，孙使君置酒作乐，宾客插花剧饮，明日当立春）
毛滂（宋代）

城上落梅风料峭，寒馥逼清尊。爽兴天教属使君。雪意压歌云。

插帽殷罗金缕细，燕燕早随人。留取笙歌直到明。莲漏已催春。
修竹篇序
陈子昂（唐代）

东方公足下：文章道弊，五百年矣。汉魏风骨，晋宋莫传，然而文献有可征者。仆尝暇时观齐、梁间诗，彩丽竞繁，而兴寄都绝，每以永叹。思古人，常恐逶迤颓靡，风雅不作，以耿耿也。一昨于解三处，见明公咏孤桐篇，骨气端翔，音情顿挫，光英朗练，有金石声。遂用洗心饰视，发挥幽郁。不图正始之音、建安风骨，复睹于兹，可使建安作者，相视而笑。解君云：“张茂先、何敬祖，东方生与其比肩。”仆亦以为知言也。故感叹雅制，作修竹诗一首，当有知音以传示之。
即事
张九成（宋代）

幽事晚山色，幽斋春雨余。
乱红欹涧水，浮绿涨郊墟。
北牖迸新笋，西园生野蔬。
槿篱绕茅屋，已分老樵渔。
早春
胡宿（宋代）

燠沐阳和盛，苍筤老色浓。大明消积雪，青霭遍诸峰。

远浪浮赪鲤，惊雷起蛰龙。去年南去雁，蓟北又相逢。
观南戍士
刘攽（宋代）

膂力三军士，由来百战经。舞旗翻鸟隼，叠鼓会风霆。

杀气过铜柱，欢声塞洞庭。九州防盗贼，儒服愧青萍。
腊雪
释元肇（宋代）

从前知雪意，祇向夜中来。光逼鸡窗晓，寒催蝶梦回。

开门思煮茗，摇树怕伤梅。高处偏多积，因高却易隤。
题函谷关
李贤（原德）（明代）

函关陕右咽喉地，曲折萦回势自强。北倚河流成险固，南来山峙界封疆。

令瞻仙气迎聃老，客作鸡鸣救孟尝。千载悠悠追往事，不堪风景正凄凉。
大驾夜出南郊干端门内奉送书事一首
陈沂（明代）

辇属前旌尽，香闻后殿来。
宝鞯千骑合，金阙九城开。
天象乘微月，皇衢隐薄雷。
但知心目眩，无复赋昭回。
书室杂兴
陆游（宋代）

衣多藏之笥，食余积之囷。
我享既有限，富亦岂胜贫。
布裼本自温，笋蕨固已珍。
君看梁伯鸶，寄食终其身。
踏莎行（春暮）
刘光祖（宋代）

扫径花零，闭门春晚。恨长无奈东风短。起来消息探荼コ，雪条玉蕊都开遍。

晚月魂清，夕阳香远。故山别后谁拘管。多情於此更情多，一枝嗅罢还重捻。
蝶恋花 送春 以上五首新安文献志卷六十
汪斌（元代）

蝶懒莺慵芳草歇。绿暗红稀，柳絮飘晴雪。有意送春还惜别。杜鹃争奈催归切。绣阁无人帘半揭。暗忆边城，十载音书绝。惟有东风无异说。
和守斋户部家居书怀
陈鉴之（宋代）

抽身龙尾外，一壑本来心。
书卷竹阴润，笔休花气侵。
耿光增魏笏，雅趣寓陶琴。
隐几时搜句，忘言兀似瘖。
远游丞樵隐王德甫寄诗辄和二章以谢
何梦桂（宋代）

白日过驹隙，玄发成衰翁。
升天无八翼，苦志怀晨风。
晨风不可个，下界尘冥蒙。
去去藐八极，安能离彀中。
为马或为牛，吾将安适从。
重修岳阳楼
郑民瞻（宋代）

偏历江今祇此楼，名传自古又今修。却观湘水浮新景，重对君今记旧游。

风月依然如故友，轩窗今复冠南州。远迢张相滕侯迹，幸蹑前规壮胜游。
赠安古心还山中
全室宗泐（明代）

子来能几时，遽有还山想。
长笑轻别离，一策晨独往。
旧房青涧阿，夜雨新泉响。
门前嘉树林，阴阴夏条长。
即此人事绝，遂尔长偃仰。
得句林花开，弹琴山月上。
萧散世念疏，淡泊道心朗。
白驹空谷中，谁能复鞯鞅。
何彼名利人，劳生在天壤。
宣州杂诗二十首
梅尧臣（宋代）

鸟命若杨叶，夜栖鸡翼间。
情知羽毛薄，自御雪霜难。
相托为温燠，终非学附攀。
犹胜居鹘握，忧惧得生还。
次韵莆大受琴中趣二首
郭印（宋代）

二器入范围，物物皆吾琴。
外响蕴真寂，中虚含妙音。
世人若著相，正堕声色林。
那知反听处，万象融一心。
伊余晚闻道，奇病得聋喑。
诗成自吟咏，酒热诗献斟。
山高水洋洋，子期亦已沉。
燕坐忽神游，月明秋夜深。
田间闲步
王炎（宋代）

春光挽我出柴扃，道上陈根换短青。
尚怯东风寒料峭，已闻好鸟语丁宁。
无题三首
刘筠（宋代）

帘声竹影浪多疑，仙谷何能为解迷。
藻井风高蛛坏网，杏梁春晚燕争泥。
更看山远惟凝黛，纵许犀灵祇骇鸡。
枉裂霜缯几千尺，红兰终夕露珠啼。
潞河三首 其三
玄烨（清代）

东风吹雨晓来晴，春水高低五闸声。兰桨乍移明镜里，绿杨深处坐闻莺。
题天柱峰
白居易（唐代）

太微星斗拱琼宫，圣祖琳宫镇九垓。
天柱一峰擎日月，洞门千九锁云雷。
玉光白橘相争秀，金翠佳莲蕊鬬开。
时访左慈高隐处，紫清仙鹤认巢来。
答张朝奉四首 其四
陆佃（宋代）

门锁寻常付守衙，穿湖曾不碍民家。惯看妙舞资豪饮，生怕清歌送好茶。

山盍飞来围著水，春休归去带将花。从教魏紫姚黄下，也合翚衣里素纱。
殿前欢·懒云窝
阿里西瑛（元代）

懒云窝，醒时诗酒醉时歌。瑶琴不理抛书卧，无梦南柯。得清闲不快活，日月似撺梭过，富贵比花开落。青春去也，不乐如何？

懒云窝，醒时诗酒醉时歌。瑶琴不理抛书卧，不自磨陀。想人生待则么？富贵比花开落，日月似撺梭过。呵呵笑我，我笑呵呵。

懒云窝，客至待如何？懒云窝里和衣卧，不自婆娑。想人生待则么？贵比我高些个，富比我松些个？呵呵笑我，我笑呵呵。
题虞山汪伯琛蜗隐庐遗诗后二首 其二
曹家达（清代）

巫阳溺职青春谢，瑶草东风十七年。我读君诗三太息，暮云如絮雨如烟。
书姜白石昔游诗后
韩淲（宋代）

平生未踏洞庭野，亦不曾登南岳峰。因君谈旧游，恍如常相从。

江淮历历转湘浦，裘马意气传边烽。吾尝汎大江，祇见匡庐松。

乘风醉卧帆影底，高浪直溅岚光浓。日暮泊船时，是时方严冬。

雪花压船船背重，缆摇舵鼓声如钟。当年意浅语不到，无句可写波涛舂。

君诗乃如许，景物不易供。尽归一毫端，状出三飞龙。

人间胜处贵著眼，虽有此兴无由逢。钱唐山水亦自好，奈何薄宦难从容。

南高北高一千丈，潮头日夜鸣灵踪。应有隐者为识赏，青鞋布袜扶杖筇。

君无诧彼我愧此，急还诗卷心徒忪。
襄阳
唐鉴（清代）

万山西转水环东，南北关键一镇雄。司马平吴由岘首，卧龙扶镇起隆中。

贤豪本系兴王事，耆旧犹传隐者风。自叹须眉太尘俗，何从修敬访庞公。
正纪诞辰辄成三绝句为寿所谓寿者非世俗之寿
郭印（宋代）

岁月推来逢子午，坎离交处互乾坤。
休将世法论修短，超出阴阳道独尊。
赠多异山玄达师
成鹫（清代）

占得孤峰最上层，林间留客话三乘。春风收拾閒田地，夜雨商量旧葛藤。

泉为有灵知冷煖，山缘多异绝跻登。他时归去逢人说，千里珠崖半个僧。
赠颜诩
孟宾于（唐代）

园林萧爽闻来久，欲访在循二十秋。
此日开襟吟不尽，碧山重叠水长流。
余迪漫浪斋
吕本中（宋代）

颜子在陋巷，无一当其心。日惟圣之学，正自惜分阴。

子生千载后，此意尚能寻。斋虽名漫浪，迹岂计浮沉。

文字浩今古，不受俗务侵。端如贮美酒，妙处当自斟。

临卷忽有得，如来君义临。即此是圣域，子行无滞淫。
闲居
陆游（宋代）

土铛茶七椀，瓦甑稷三升。兀兀能言石，腾腾有发僧。

净巾裁白氎，拄杖采红藤。尚喜冬来健，逢山得遍登。
卜算子·云破露新晴
廖行之（宋代）

云破露新晴，月上输清气。最是江城有底佳，灯火人烟沸。行乐尽欢娱，眼界尤妍媚。多少江滨解佩人，邂逅无穷意。
和黄平倩平倩有文君盘出以行酒
袁宏道（明代）

临卬酒垆卓氏盘，携向禅堂醉里看。橘皮蟹瓜未足云，分明远山秋水寒。

残膏剩馥沾唇吻，引得青娥入肺肝。世远物微不可知，且欲借此为乐瑞。

百盘一吸无遗沥，奔注有若顺风湍。醉中逸思不可止，援却老僧新竹竿。

书空卜丈作凰字，平地跃跃飞生鸾。
同人九日登慈仁寺楼用博问亭将军韵
吴启元（清代）

凉风吹绿草，如我鬓星星。一片寒山色，秋来不耐青。

夕阳明远水，落叶下疏棂。又负茱萸约，谁登木末亭。
赏花 其二
赵葵（宋代）

昨日新园去看花，路边郎女阿谁家。香车宝马相追逐，笑语归来日未斜。
己酉秋暮詹伯润何襄武詹季茎三子过访
伍瑞隆（明代）

世间安得此怪事，吾友飘零今尚尔。何生射策不见收，三年三年复如此。

詹生兄弟皆可怜，与我同声复同里。得钱沽酒即相呼，自谓论交保终始。

我从前岁忽庐居，詹生伯子亦失恃。两两天祻生北堂，一日风波各失所。

哀鸣毁顿不堪数，每一相见泪如雨。季子从来拔俗姿，双目烱烱如电紫。

安知贤者还数奇，卧病萧然渺其视。十年著书不成名，失明空复谭簠簋。

虽然梓里如抟沙，三年不一相经过。穷愁之苦有如此，相逢不饮将如何。

人生穷通会有数，吾辈焉得长咨嗟。
读孟君复赠岳仲远诗勉赋呈二公子
方回（元代）

维岳兵穆王，复讎议不合。
老桧卖中原，神龙困蚁{左口右替}。
维孟忠襄公，缓兵策弗纳。
清之三京师，万众死者{三十集中}。
憸党梗国论，孰与噬而嗑。
世事可流涕，循至虞不腊。
秦郑两奸驵，百年棺已阖。
骨朽遗臭在，厥后极茸阘。
岳氏家几传，阳羡溪山市。
故书三万卷，金石烂模搨。
孟氏神童孙，卜宅占苕霅。
诗声鸾凤鸣，众作扫蛙蛤。
猗欤先王公，百战动摧拉。
身在国庶几，心与天响答。
造物报勋裔，纵未黄其合。
各各神仙姿，不受尘土杂。
臭味崇芝兰，情谊笃鹣鲽。
着我珠玉间，鬓蓬愧衰飒。
冷话暗灯火，清宴倒壶榼。
时凭城边楼，同望湖外塔。
二豪马蹄花，春堤厌蹴踏。
而我枯如僧，山肩一破衲。
未甘脱儒冠，萧寺求挂搭。
终不望汉廷，安车聘申盖。
顾独喜结交，勿疑朋簪盍。
同道脗漆胶，开诚去栀蜡。
将相棨戟门，六辔驾群軜。
七十返初服，无复韍{左韦右末}{左韦右合}。
岂其珠履中，不许青鞋靸。
陪李梁溪游泛碧
邓肃（宋代）

凉天夜无云，寒江秋更碧。
冷照月华中，水天同一色。
画船渺中月，三更群动寂。
清风远相随，芦花秋瑟瑟。
近山得桂香，隔烟起渔笛。
楼台半有无，疑是化人国。
我生本无事，钓竿勤水石。
今宵更可人，仍侍君子侧。
浪登元礼舟，本非谪仙敌。
敛手看挥毫，光芒腾万尺。
颂古三十二首
释明辩（宋代）

萝蔔头禅聒噪人，霜刀累切了无痕。
自古不通人咬嚼，只容衲子鹘崙吞。
为陈登父题画扇
俞德邻（宋代）

古涧横小桥，竟日无人渡。红尘隘九衢，来往不知数。
别龙川尉陈海
赵迪（明代）

忆得从游日，青袍各少年。今来俱白首，相对共悽然。

我病秋山雨，君行瘴海烟。浮云分散后，明月几时圆。
送中书章文昭弟文显归建昌
罗亨信（明代）

祖饯筵开潞水涯，送君南去旅程赊。松楸在望虽堪喜，鸿雁离群重可嗟。

数首新诗题别意，百杯春酒劝流霞。到家为报难兄好，凤沼承恩鬓未华。
登娑罗坪
陈培脉（清代）

绝壁迢迢上，忘危胜可探。百盘穷大壑，千仞度层岚。

采药逢毛穷，藏书问老𣆀。白云如可卧，一枕学图南。
颂古
释道颜（宋代）

的的当阳句，明明箭后路。
著靴人喫肉，赤脚人趁兔。
何秀才郊园五首
司马光（宋代）

浊酒不取味，素琴无复弦。
何须更清论，相见自萧然。
上熊待制生辰二首 其一
刘弇（宋代）

雅什曾歌岳降神，今看天上玉麒麟。舜弦一弄均和气，尧荚三收得令辰。

池到凤凰须指日，符分鱼竹未妨身。祈公戬谷终何拟，星有元台木有椿。
送同寅杨秀夫使凉州
叶元玉（明代）

使节指凉州，都门八月秋。风沙迷塞雁，刁斗接边楼。

料理君馀事，凭陵虏伐谋。归朝告天子，功业鼎彝收。
双溪种花
王炎（宋代）

苍头为我斸西山，扶病移花强自宽。
纵不为花长作主，何妨留与后人看。
和答王世弼
黄庭坚（宋代）

文章年少气如虹，肯爱闲曹一秃翁。
弦上深知流水意，鼻端不怯运斤风。
燕堂淡薄无歌舞，鲑菜清贫只韭葱。
惭愧伯鸾留步履，好贤应与孟光同。
次漕庾两使者绝句韵六首
刘克庄（宋代）

向来储粟辅常平，招鹤翁曾为证明。
可是□□□□者，邑人久不识弦声。
均父约去年十月还襄阳今已二月矣尚未闻汉上消息因诵旧寄渠诗二首用其韵寄之 其二
饶节（宋代）

归期小雪已中春，常恐传言远未真。慎莫锱铢论得丧，政须平等视冤亲。

悬知江海山林士，不中功名富贵人。闻道扁舟期访我，来时莫带庾公尘。
次韵黄华和同年九日诗十首 其十
耶律楚材（元代）

水外犹逢水，山前更有山。元知非内外，更不在中间。

测海才盈掬，窥天见一斑。枢机谩竭世，一笔请君删。
和文与可洋州园亭三十咏 灙泉亭
苏辙（宋代）

泉来草木滋，泉去池塘满。
委曲到庭除，清冷备晨盥。
此君庵
文同（宋代）

斑斑堕箨开新筠，粉光璀璨香氛氲。
我常爱君此默坐，胜见无限寻常人。
挽曾原伯大卿 其三
孙应时（宋代）

天下张廷尉，君王付老成。不辞劳日夜，初岂为恩荣。

竹隐今年志，萱堂晚岁情。全归虽不恨，此段渺难平。
寿时相三首 其二
周行己（宋代）

每闻人诵衮衣篇，又值君臣庆会年。腊雪已先调鼎实，春风还会作霖天。

经纶道自心源出，损益时随世变迁。当宁旰宵怀旧德，非公谁与济商川。
寄江南诸弟
韦庄（唐代）

万里逢归雁，乡书忍泪封。吾身不自保，尔道各何从。

性拙唯多蹇，家贫半为慵。只思溪影上，卧看玉华峰。
咏史下·卢奕
陈普（宋代）

清门死节照当时，面血犹能赤义旗。
常山睢阳信奇伟，英风生自洛留司。
鹿田太守问予不出之意何其决也笑而答之
全祖望（清代）

野人家住鄞江上，但见山清而水寒。一行作吏少佳趣，十年读书多古欢。

也识敌贫如敌寇，其奈爱睡不爱官。况复头颅早颁白，那堪逐队争金襕。
古梅
程炎子（宋代）

水边山脚友渔樵，梅欲窥人故故招。
树剥龙鳞黏碧藓，枝翘鹤膝糁红椒。
诗如老杜吟东阁，梦约逋仙过断桥。
好待月窗清影瘦，传他神子上生绡。
题俞{扌堇}画八景
曹勋（宋代）

吴越山高紫翠重，浙江东下竦双峰。
峰前忽涌东西白，飞舞潮头万玉龙。
光福寺 其二
朱士麟（宋代）

乍和便觉怯衣裳，且驻归舟傍夕阳。连日雨花多听雨，今年香积又炊香。

幸凭佛力成因果，消得诗人咏稻粱。殽核已无尊有酒，就溪带水擘莲房。
问田夫
刘光（宋代）

清晨出柴扉，偶遇耕田夫。
为问尔田间，近曾得雨无。
田夫欣欣言，旱势早已苏。
昨午云四合，一雨半日余。
高下粗沾溉，芃然蔼菑畲。
老夫闻此言，欣怿当何如。
和陈彦升学士九月校书怀旧之作
苏颂（宋代）

京国重阳册府家，正披坟史猎菁华。
思飘昔日龙山帽，阻看残秋上苑花。
怅惜岁华霜染鬓，滞留归思角生车。
自怜高阁穷年业，青简刊雠未有涯。
余自戊申春得疾止酒十年戊午秋开戒小饮二首
刘克庄（宋代）

自是病躯孱，元非饮量悭。
灾星俄引去，美禄稍支还。
兀兀醺酣后，蘧蘧解脱间。
祖云谁缚汝，妙语颇相关。
次韵择之梧竹二首并呈季通 其二
朱熹（宋代）

永日长梧下，清阴小院幽。自怜风袅袅，客赋雨浏浏。

作别今千里，相思欲九秋。更怜同社友，复此误淹留。
自咸平至太康鞍马间得十小诗寄怀晏叔原并问
黄庭坚（宋代）

献笑果不情，貌亲初不爱。
谁言百年交，投分一倾盖。
和程德远二首
王之道（宋代）

寓问发函旧，论交倾盖新。
几年瞻翰墨，今日侍光尘。
御侮烦骁将，扶颠倚大臣。
相逢更可恨，对酒洒陶巾。
中秋夜从侍御饶公登明远楼二首 其一
王世贞（明代）

今夜中秋月，浮云袅自横。未添三晋莹，只避五星明。

小坐杯频转，清言烛屡更。霜威暂时失，桃李欲敷荣。
朝中措（梅）
赵长卿（宋代）

别来无事不思量。霜日最凄凉。凝想倚栏干处，攒眉应为萧郎。

梅花岂管人消瘦，只恁自芬芳。寄语行人知否，梅花得似人香。
贺新郎 次韵
张伯淳（宋代）

回首章台路。又一番春事阑珊，满帘风絮。郭外谁家闲院落，别是壶天意趣。拚一日、来游一度。除却忧愁风雨外，肯容他、野马埋双屦。行乐地，更何处。人生忍把佳期误。况今朝满坐春风，怎禁不去。莲社兰亭当日话，便合从今委付。算此语、非缘要誉。饮少欢多还觉醉，看归途、叠嶂青无数。情未足，日催暮。
望早日
朱庆馀（唐代）

窗下闻鸡后，苍茫映远林。才分天地色，便禁虎狼心。

是处程涂远，何山洞府深。此时堪伫望，万象豁尘襟。
毳幕卓歇图
王恽（元代）

牙旗风软马萧萧，渭水归来气更豪。想得龙沙西北道，际天秋草黑山高。
论诗五首
赵翼（清代）

满眼生机转化钧，天工人巧日争新。
预支五百争新意，到了千争又觉陈。

李杜诗篇万口传，至今已觉不新鲜。
江山代有才人出，各领风骚数百争。

只眼须凭自主张，纷纷艺苑漫雌黄。
矮人看戏何曾见，都是随人说短长。

少时学语苦难圆，只道工夫半未全。
到老始知非力取，三分人事七分天。

诗解穷人我未空，想因诗尚不曾工。
熊鱼自笑贪心甚，既要工诗又怕穷。
水龙吟 其三 和幕府贺策应
李曾伯（宋代）

吾皇神武中兴，直须整顿舆图旧。岂惟天顾，岷峨一角，但西其首。

遮护咽喉，扶持气脉，宁无医手。有庙谟先定，傍观何待，留侯蹑、魏侯肘。

天眷我家仁厚。盛英才、载量车斗。中流孤艇，千钧一发，老夫何有。

休对秋风，移宫换羽，吟无绝口。看福星，太乙临梁，此虏自不能久。
鸡鸣曲
李廓（唐代）

星稀月没入五更，胶胶角角鸡初鸣。征人牵马出门立，

辞妾欲向安西行。再鸣引颈檐头下，楼中角声催上马。

才分曙色第二鸣，旌旆红尘已出城。妇人上城乱招手，

夫婿不闻遥哭声。长恨鸡鸣别时苦，不遣鸡栖近窗户。
次韵赵表之久别相会于福唐见贻之什
李弥逊（宋代）

十年海南年，世味尝欲遍。昔为担板痴，今作绕指转。

谁能濯我缨，人欲唾其面。故人千里来，高义动深眷。

问答不及已，惊我神发变。功名眼中花，日月弦上箭。

公今已超然，富贵非所愿。南游访知识，气习要百炼。

授我不死术，老骨倘可健。是身走空雷，当作如是见。
声声慢 其二 民瞻见和，复用前韵
辛弃疾（宋代）

谁倾沧海珠，簸弄千明月。唤取酒边来，软语裁春雪。

人间无凤凰，空费穿云笛。醉倒却归来，松菊陶潜宅。
题志添禅师
陈轩（宋代）

车轮马足走尘烟，竞看成都万炬然。独我踏开亭下雪，伴师同坐一庵禅。
暇日至吾庐亭
刘诜（元代）

小池浅浅落红堆，犹有荼蘼可酒杯。种树十年堪共待，扣门一笑胜频来。

楸枰坐久沾危露，纨扇晴嬉堕脆梅。为报诗人笺注苦，暖风天棘蔽阶苔。
塞下曲
朱庆馀（唐代）

万里去长征，连年惯野营。入群来择马，抛伴去擒生。

箭撚雕翎阔，弓盘鹊角轻。问看行近远，西过受降城。
哭新昌尹董宗远
徐问（明代）

万里春犹至，三江雁不归。经年乡信少，昨日故人非。

单父弦初绝，河阳花渐稀。宁知沧海上，东望自沾衣。
菘圃
丰翔（宋代）

林塘草树接江干，一日三回涉圃看。柴户反关生事了，晚菘种尽雨漫漫。
春暮思平泉杂咏二十首。双碧潭
李德裕（唐代）

清剡与严湍，潺湲皆可忆。适来玩山水，无此秋潭色。

莫辨幽兰丛，难分翠禽翼。迟迟洲渚步，临眺忘餐食。
次延平郡文学宴新进士韵
陈宓（宋代）

文章千丈吐寒芒，更要新登孔氏堂。
讲学若能膻自至，致君端使凤来翔。
衍山剑水多奇产，赤箭丹砂讵可当。
自有名儒常辈出，莫将诗句诧钱郎。
野望
朱熹（宋代）

登高立马瞰晴川，四面平林接暝烟。东望不堪频极目，归心已度鸟飞前。
题杜文贞公南池新祠
盛锦（清代）

浣花游迹寄南池，洗马鸣蝉感昔时。遇主名高《三礼赋》，怀人心折《八哀》诗。

铸同贾岛应呼佛，绣比平原合买丝。玉貌仰瞻如旧识，忆曾亲拜草堂祠。
荒冢谣
周密（宋代）

老樗飕飗洒寒雨，狐狸冷伴幽魂语。草没麒麟仆断碑，白骨年深化黄土。

荒凉古径无人行，凄风尽日吹阴云。青山莽莽几更主，翁仲无言成万古。
行休宁县南山中
方回（元代）

我非尘中人，素心在尘外。
深谷行人稀，幽赏与心会。
原畴苎苗肥，岭坞杉木大。
女绩男斧斤，生理于此赖。
稻畦无凶年，山泉百道溉。
水满时自舂，奇哉涧边碓。
惜我乏寸土，把茅不容盖。
老矣徒空谈，惘惘发深慨。
霜天晓角·杯中吸月
吴潜（宋代）

杯中吸月。桂树飞琼屑。莫道胡床老子，怕风露、向凄冽。回首云娥折。老大成痴绝。且醉今宵光景，莫容易、向人说。
精思观崔道士授剑柏中剑常吼若雷
李廌（宋代）

阴阴老柏森庭牖，外脱中空若虚缶。
崔仙授剑柏遂神，剑气腾天剑声吼。
顷年天师受丹诀，此地精思岁华久。
玉函金匮发灵崖，因使阴符诬虎口。
殿中真人道玄笔，笔妙飞扬传不朽。
霜发羽人逢白叟，间岁已闻踰九九。
神游八极吾所愿，道骨仙风愧无有。
欲赋大鹏思子微，恐尔年龄亦为偶。
曾宏父将往霅川见内相叶公以诗为别次其韵以自见 其二
沈与求（宋代）

肠断故园春到时，浇花日日绕芳蹊。而今梦逐东风去，小榼深杯手自携。
南乡子（文叔开尊席上作）
曾觌（宋代）

霜月晚云收。萧瑟西风满院秋。雅会难期嗟易散，迟留。把酒听雅且劝酬。

万事拚悠悠。只有情亲意未休。后夜扁舟烟浪里，回头。叶叶丹枫总是愁。
任安仁县秩满归过馀干县台山侍寺僧云畴昔之
黄棆（宋代）

年来踪迹叹飘然，一笑相逢莫匪缘。
多谢老僧勤记我，预将消息梦中传。
晓晴度青城绳桥二绝句 其一
程公许（宋代）

大皂江头寒雨歇，蚕崖关外数峰明。丹青谁会开平远，著我绳桥度晓晴。
别韦处士
许浑（唐代）

南北断蓬飞，别多相见稀。更伤今日酒，未换昔年衣。

旧友几人在，故乡何处归。秦原向西路，云晚雪霏霏。
张地曹见和饮酒数篇复韵答之
陈献章（明代）

若比渔翁别调歌，不将遗响弄阴何。往来钓濑生春水，多少归阴著旧蓑。

学士有笺飞紫禁，东山无计谢黄河。閒阴只谩閒料理，春雨阶前草又多。
汪学博携饮罗湖
屈大均（明代）

亦有罗湖好，芙蕖散旅愁。花花栖海燕，叶叶下江鸥。

往日多迁客，兹焉弄碧流。我来访遗迹，先上二苏楼。
佛手崖小憩见一滴泉
郑廷鹄（明代）

幽洞涵虚郁紫清，碧岩如手覆仙蘅。空中香树浮珠阁，象外烟花拥玉屏。

倦鸟未忘常梵语，寒泉那识下方情。西风古木岚光暮，何处人间有磬声。
捣衣曲
李子荣（清代）

梧桐落金井，蟋蟀鸣房帏。风物凄以变，逝晷不能追。

自从俦侣凄，梦寐想容徽。含情理瑶翠，开箧视裳衣。

曳带下空櫩，缓步出中闺。秋砧勤拂拭，急杵繁且哀。

响随凉飙起，思逐孤云飞。挥手难为忆，顾影空自依。
僧去
李龏（金朝）

僧去焚香白昼空，客窗斜掩楝花风。黄鹂舌结春归尽，烟雨满林闻郭公。
太真香囊子
张祜（唐代）

蹙金妃子小花囊，销耗胸前结旧香。

谁为君王重解得，一生遗恨系心肠。
徐氏太淑人挽辞二首
杨万里（宋代）

三子官期至，同时各致勤。
争迎阿潘母，独就大冯君。
喜入乌巢舍，惊傅鹤吊坟。
伤心是廷尉，目断太行云。
雨自四月至七月暑热不能堪作此寄德裕安民二首 其二
周孚（宋代）

才晴便有蒸炊厄，未雨先怀重膇忧。岂为形骸悲莫景，政因风膇忆中州。

雷麋老木谁能赋，鸢堕空江始欲愁。解洗新亭迩来恨，清谈还待贾长头。
怀古二首
王安石（宋代）

长者一床室，先生三径园。
非无饭满钵，亦有酒盈樽。
不起华边坐，常开柳际门。
漫知谈实相，欲辩已忘言。
泛秋浦辞
陈炳（宋代）

九华北兮濑东，石畏硊兮屈盘。
谁此游兮万顷，初禹凿兮何年。
窈其深兮莫测，微波涌兮沦涟。
民连甍兮渚居，矗百雉兮造天外。
涵青青兮几城，混金碧兮中边。
羌予行兮酷暑，修途邈兮回邅。
埃迷目矣眵昏，仆马瘦兮踬颠。
若有人兮扁舟，破菱荷以径前。
接予袂兮俱往，欲驾我兮登仙。
与汝钓兮空明，鱼杂龙兮藻荇青。
与汝浴兮靓深，悲风度兮秋涛生。
与汝游兮嵌岩，骇鸥凫兮争翾。
与汝望兮茫冥，若有无兮飞烟。
水一去兮入海，问此程兮数千。
指蓬莱兮一发，有安期兮偓佺。
紫贝阙兮珠宫，笑纷卑兮尘寰。
沆瀣饮兮芝餐，盍轻举兮蜕蝉。
嗟吾生兮穷屯，履平地兮奔湍。
心炯炯兮犹在，愿脱屣兮人间。
青枫老兮欲丹，露溥溥兮山寒。
吾何归兮日暮，寄此怀兮江之南。
闻仲弓得籍田令
邹浩（宋代）

夏木如云作昼清，西豪无复岸纶巾。知君谈笑籍田去，又喜长安有故人。
过萧塘市
陶宗仪（明代）

不到萧塘市，流光十五期。岸倾街甃裂，寺废梵幢欹。

第宅留荒址，垣墉易败篱。相知无一在，遗迹动伤悲。
召赴资政殿上读诗义感事
吴充（宋代）

雪销鳷鹊御沟融，燕见殊恩缀上公。
昼日乍惊三接宠，正风获上二南终。
解颐共仰天颜喜，墙面裁容圣域通。
午漏渐长知禹锡，侍臣何术补尧聪。
黄陵庙
沈兆沄（清代）

万陵矶下秋波长，黄陵庙前秋草荒。汀洲浩荡排牙樯，神相逐争翱翔。

目极鸿雁归衡阳，丹枫叶落西风凉。二十五弦韵悠扬，帝子哀怨来潇湘。

龙驭一去白云乡，九嶷望断烟苍茫。江皋斑竹凝寒霜，愁科北渚徒彷徨。

霞为帐兮珠为裳，明珰翠羽仙人妆。行客络绎陈椒浆，揭车杜若纷馨香。

依稀环佩声琅琅，灵旗冷月摇清光。乘潮直下君山旁，巴人一曲歌渔郎。
醉乡春 酒痕
陈宝琛（清代）

试验旧衫回忆。知是几场馀沥。望疑影，嗅犹香，谁信坠欢难拾。

惨绿晕成重碧。墟下可怜陈迹。比白傅，说杭州，满襟况更闻琶湿。
醉春风 有怀
曹溶（明代）

歌馆留残醉，丽句揉花碎。当年百种说风流，易，易，易。

一路鸣蛩，半窗斜月，便成憔悴。

冷色摇空砌，宝鸭炉烟细。背人争解不思量，记，记，记。

似柳将眠，如莺欲语，小楼春腻。
木瓜花
王令（宋代）

簇簇红葩间绿荄，阳和闲暇不须催。
天教尔艳呈奇绝，不与夭桃次第开。
郡斋西亭夜坐
杨亿（宋代）

凉飔初拂衽，皓魄正当轩。宿鸟林间定，流萤草际翻。

苍茫迷野色，嘲哳辩方言。角罢重城掩，渔归别浦喧。

断蛩吟坏壁，寒杵出遥村。树影成帷密，滩声激箭奔。

夜长风露冷，川迥水烟昏。对景都无寐，冥心契混元。
虎跑泉
苏轼（宋代）

亭亭石塔东峰上，此老初来百神仰。
虎移泉眼趁行脚，龙作浪花供抚掌。
至今游人灌濯罢，卧听空阶环玦响。
故知此老如此泉，莫作人间去来想。
西江月·小舫半帘山色
高观国（宋代）

小舫半帘山色，断桥两岸秋阴。芙蓉消息已愁深。红染云机翠锦。几度烟波共酌，半生风月关心。飞来鸥鹭是知音。一笑歌边醉醒。